DECIZIA CONSILIULUI
din 10 iulie 2007
de autorizare a Austriei în vederea încheierii unui acord cu Elveția care include dispoziții derogatorii de la articolul 2 alineatul (1) litera (d) din Directiva 2006/112/CE privind sistemul comun al taxei pe valoare adăugată
(2007/485/CE)
CONSILIUL UNIUNII EUROPENE,
având în vedere Tratatul de instituire a Comunității Europene,
având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoare adăugată (1), în special articolul 396,
având în vedere propunerea Comisiei,
întrucât:
(1)
În temeiul articolului 396 alineatul (1) din Directiva 2006/112/CE, Consiliul, hotărând în unanimitate pe baza unei propuneri din partea Comisiei, poate autoriza orice stat membru să încheie cu o țară terță un acord care poate cuprinde derogări de la directiva respectivă.
(2)
Printr-o scrisoare înregistrată la Secretariatul General al Comisiei la 13 septembrie 2005, Austria a solicitat o autorizație pentru a încheia un acord cu Elveția cu privire la construirea unei centrale electrice transfrontaliere pe râul Inn între Prutz (Austria) și Tschlin (Elveția).
(3)
În conformitate cu articolul 396 alineatul (2) din Directiva 2006/112/CE, Comisia a informat celelalte state membre cu privire la cererea înaintată de Austria printr-o scrisoare datată 1 martie 2007. Printr-o scrisoare datată 6 martie 2007, Comisia a notificat Austriei că deține toate informațiile pe care le consideră necesare pentru a examina cererea.
(4)
Acordul urmează să conțină dispoziții privind taxa pe valoare adăugată (TVA) care derogă de la articolul 2 alineatul (1) litera (d) din Directiva 2006/112/CE în ceea ce privește mărfurile importate în Austria în legătură cu centrala electrică transfrontalieră. Pentru a se obține avantaje similare din partea Elveției pentru mărfurile importate din Austria în Elveția, nu se va aplica TVA acestor importuri de mărfuri din Elveția în Austria efectuate de către persoane impozabile cu drept deplin de deducere.
(5)
Prin urmare, derogarea nu va avea un efect negativ asupra resurselor proprii ale Comunităților Europene provenite din TVA,
ADOPTĂ PREZENTA DECIZIE:
Articolul 1
Austria este autorizată să încheie un acord cu Elveția care să includă dispoziții derogatorii de la Directiva 2006/112/CE în ceea ce privește construirea, întreținerea, modernizarea și funcționarea unei centrale electrice frontaliere pe râul Inn între Prutz (Austria) și Tschlin (Elveția).
Dispozițiile derogatorii în materie de TVA în ceea ce privește acordul sunt prevăzute la articolul 2.
Articolul 2
Prin derogare de la articolul 2 alineatul (1) litera (d) din Directiva 2006/112/CE, mărfurilor importate din Elveția în Austria de către persoane impozabile cu drept deplin de deducere nu li se aplică TVA, cu condiția ca aceste mărfuri să fie utilizate pentru construirea, întreținerea, modernizarea și funcționarea centralei electrice frontaliere menționate la articolul 1.
Articolul 3
Prezenta decizie se adresează Republicii Austria.
Adoptată la Bruxelles, 10 iulie 2007.